Na temelju članka 5. stavak prvi točka 7. stavak drugi, stavak peti i stavak deveti, članka 52. stavak prvi, članak 56. Zakona o financiranju vodnog gospodarstva (Narodne novine, broj 153/09, 56/13), te članka 35. Statuta Grada Ivanić-Grada (Službeni Glasnik Grada Ivanić-Grada, broj 02/14), Gradsko vijeće Grada Ivanić-Grada na \_\_\_\_. sjednici održanoj dana \_\_\_\_\_ 2015. godine, donijelo je

**ODLUKU  
o uvođenju, visini obračuna i naplati naknade za razvoj javne vodoopskrbe na području Grada Ivanić-Grada**

Članak 1.

Ovom se Odlukom uvodi obaveza plaćanja naknade za razvoj na vodoopskrbnom području Grada Ivanić-Grada i utvrđuje obveznik plaćanja, visina naknade, namjena prikupljenih sredstava od naknade, način i rok uplate naknade, prava i obveza javnog isporučitelja vodne usluge Vodoopskrba i odvodnja Ivanić-Grad d.o.o. (u daljnjem tekstu Isporučitelj), te nadzor nad obračunom i naplatom naknade za razvoj.

Članak 2.

Ovom Odlukom utvrđuje se obveza plaćanja naknade za razvoj radi ravnomjerne izgradnje komunalnih građevina javne vodoopskrbe te radi sufinanciranja izgradnje vodnih građevina.

Naknada za razvoj koristi se za financiranje vodnih građevina iz stavaka 1. ovog članka

Članak 3.

Obveznici plaćanja naknade za razvoj su svi korisnici vodne usluge javne vodoopskrbe na području Grada Ivanić-Grada.

Članak 4.

Osnovica za obračun naknade za razvoj je jedinica mjere isporučene vodne usluge javne vodoopskrbe , odnosno jedan metar kubni isporučene vode (1m3).

Naknada za razvoj se obračunava uz cijenu vodne usluge na vodoopskrbnom području Grada Ivanić-Grada i ona iznosi:

* 1,00 kn za sve kategorije potrošača

Članak 5.

Naknadu za razvoj uplaćivat će se putem računa koje obveznicima ispostavlja javni isporučitelj vodoopskrbe Vodoopskrba i odvodnja Ivanić-Grad d.o.o. i iskazuje se kao zasebna stavka na računu te usluge.

Iznos naknade za razvoj ne podliježe obvezi obračunavanja poreza na dodanu vrijednost.

Ukupan iznos naknade za razvoj koju je obveznik dužan platiti predstavlja umnožak količine isporučene vodne usluge i iznosa naknade utvrđene sukladno kriterijima iz ove Odluke.

Naknada za razvoj je prihod Isporučitelja Vodoopskrba i odvodnja Ivanić-Grad d.o.o., Savska 50, Ivanić-Grad, a naplaćivat će se uz cijenu vodne usluge javne vodoopskrbe.

Članak 6.

Način i rokovi uplate naknade za razvoj se određuju sukladno odluci o cijeni vodnih usluga koju donosi Isporučitelj.

Članak 7.

Prihod od naknade za razvoj koristi se za:

- ravnomjernu izgradnju komunalnih vodnih građevina na vodoopskrbnom području u nadležnosti Isporučitelja koja je od značaja za funkcioniranje sustava javne vodoopskrbe, te gradnju komunalnih vodnih građevina na području Grada Ivanić-Grada

- učešće u financiranju projekta za vodoopskrbu Regionalni vodovod Zagreb-Istok

- otplatu financijskih obveza iz ugovora o kreditima za izgradnju vodnih građevina, čija će se izgradnja financirati kreditom poslovnih i ostalih banaka,

- učešća u financiranju projekata gradnje financiranih predpristupnih kohezijskih i strukturnih Fondova te ostalih instrumenata pomoći Europske unije.

Izgradnja komunalnih vodnih građevina, odnosno izgradnja komunalnih objekata i uređaja za vodoopskrbu iz stavka 1. ovog članka, između ostalog, podrazumijeva:

* izradu projekata, ishođenje dokumentacije, stručni nadzor, rekonstrukciju postojećih i izgradnju novih mreža za vodoopskrbu (mjesnih i magistralnih) te izgradnju drugih vodnih građevina.

Članak 8.

Prikupljanje sredstva od naknade za razvoj te namjensko trošenje tih sredstva sukladno namjerama utvrđenim u članku 7. ove Odluke, obavlja Isporučitelj: Vodoopskrba i odvodnja Ivanić-Grad d.o.o., Savska 50 Ivanić-Grad

Prava i obveze Isporučitelja u smislu stavka 1. ovog članka predmnijevaju

- prikupljanje sredstava od naknade za razvoj na posebnom računu Isporučitelja,

- korištenje prikupljenih sredstava od naknade za razvoj za podmirenje obveza nastalih u realizaciji razvojnih zahvata, na području Grada Ivanić-Grada,

- vođenje evidencije o prikupljenim i utrošenim sredstvima naknade za razvoj,

- izrađivanje i dostavljanje šestomjesečnih i godišnjih izvješća o obračunatim iznosima naknade za razvoj i o prikupljenim i utrošenim sredstvima od naknade za razvoj za Grada Ivanić-Grada,

- izrađivanje i dostavljanje pojedinačnih izvješća o prikupljenim i utrošenim sredstvima od naknade za razvoj za svaki razvojni zahvat na zahtjev Grada,

- izrađivanje i učestvovanje u predlaganju planova gradnje komunalnih vodnih građevina koji donosi Gradsko vijeće.

Članak 9.

Nadzor nad obračunom i naplatom naknade za razvoj, obavlja nadležni Upravni odjel Grada Ivanić-Grada, a na temelju dostavljenih izvješća iz članka 8. stavak 2. podstavka 4. ove Odluke.

Članak 10.

Grad Ivanić-Grad i Isporučitelj obvezni su, odmah po stupanju ove Odluke na snagu, istu objaviti na svojim web stranicama.

Članak 11.

Ova Odluka stupa na snagu osmog dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, Željko Pongrac, pravnik kriminalist